section_heading: Životopis
paragraph_text: Svoj boksački put započeo je u zagrebačkom klubu “Metalac“ gdje su mu prvi treneri bili Zlatko Hrbić i Zlatko Nemeček. Bio je redovan na treninzima i vrlo brzo stekao solidno znanje,te postao klupski prvotimac. Godine 1957. odlučuje se s prijateljem na odlazak u Austriju, što je u ono vrijeme bilo ilegalno jer se putovnica teško mogla dobiti. Tako su preko rijeke Mure došli u Austriju gdje je Ivan kraće vrijeme bio u sabirnom logoru u Grazu, zatim odlazi u Njemačku, u Nürnberg, pa u Augsburg. U Augsburgu postaje aktivan član amaterskog boksačkog kluba "Schvaben Augsburg S.V" za koji je nastupao u šest dvoboja, u kojima je ostvario pet pobjeda i jedan poraz. Na poziv brata Milana odlazi u Pariz gdje se zapošljava i priključuje boksačkom klubu “Stade Municipale de Courbevoie“. Ubrzo nakon serije dobrih nastupa i pobjeda prelazi u profesionalce.